ভারতের মহিলা দলের অধিনায়ক মিতালি রাজ ঠোঁটকাটা। কঠিন প্রশ্ন কেউ ছুড়ে দিলে, মিতালিও পাল্টা জবাব দিতে পিছপা হন না। আইসিসি মহিলা বিশ্বকাপ চলাকালীন এক সাংবাদিক মিতালিকে প্রশ্ন করেছিলেন, ‘‘আপনার পছন্দের পুরুষ ক্রিকেটারের নাম কী?’’ 

সমুচিত জবাব পেয়েছিলেন সেই সাংবাদিকটি। ভারতের মহিলা ক্রিকেট দলের অধিনায়ক প্রশ্নের উত্তরে বলেছিলেন, ‘‘পুরুষ ক্রিকেটারকে গিয়ে কি একই প্রশ্ন করেন?’’ এবার টুইটারে একটি ছবি পোস্ট করায় মিতালির এক ভক্ত ভারতের মহিলা ক্রিকেট দলের অধিনায়ককে কটাক্ষ করে বসেন।

ছবিতে মিতালিকে দেখা যাচ্ছে, প্রাক্তন ক্রিকেটার ভিদা কৃষ্ণামূর্তি ও নুশিন আল খাদিরের সঙ্গে। ছবির নীচে ক্যাপশন লেখা, ‘‘কী দারুণ একটা দিন আজ !স্পেশাল মহিলাদের সঙ্গে আমি।’’ ছবিতে দেখা যাচ্ছে, মিতালির জামার এক বিশেষ স্থানে ঘামের দাগ। এক ভক্ত সেই ছবি দেখে মিতালিকে লিখেছেন, ‘‘সরি ক্যাপ্টেন, হাহাহাহা, অড লুকিং। দ্য ফেসিনা ওয়েট।’’ সংশ্লিষ্ট ভক্তের এ হেন বক্তব্য শোনার সঙ্গে সঙ্গেই মিতালি বলেন, ‘‘মাঠে ঘাম ঝরিয়েছি বলেই আজ আমি এই জায়গায় পৌঁছেছি। এতে লজ্জার কারণ আমি দেখছি না। ক্রিকেট অ্যাকাডেমির উদ্বোধনের জন্য আমি মাঠে দাঁড়িয়ে।’’